钦定古今图书集成/理学汇编/学行典/第069卷 > 荀子 > 《正名篇》
## 钦定古今图书集成/理学汇编/学行典/第069卷 > 荀子 > 《正名篇》

“王者之制名，名定而实辨，道行而志通，则慎率民而
一焉。故析辞擅作名以乱正名，使民疑惑，民多辩讼，
则谓之大奸，其罪犹为符节度量之罪也。故其民莫
敢为奇辞以乱正名。故其民悫悫则易使，易使则公，
其民莫敢为奇辞以乱正名。故一于道法而谨于循
令矣。如是则其迹长矣。”迹长功成，治之极也，是谨于
守名，约之功也。今圣王没名守慢，奇辞起，名实乱，是
非之刑不明，则虽守法之吏，诵数之儒，亦皆乱也。若
有王者起，必将有循于旧名，有作于新名，然则所为
有名与，所缘有同异与，制名之枢要，不可不察也。异
形离心，交喻异物，名实元纽，贵贱不明，同异不别。如
是则志必有不喻之患，而事必有困废之祸。故知者
为之分别，制名以指实，上以明贵贱，下以辨同异。贵
贱明，同异别，如是，则志无不喻之患，事无困废之祸，
此所为有名也。然则何缘而以同异？曰：缘天官，凡同
类同情者，其天官之意物也同，故比方之疑似而通，
是所以共其约名以相期也。形体色理以目异；声音
清浊调竽奇声，以耳“异；甘苦咸淡辛酸奇味，以口异；
香臭、芬郁腥臊、洒酸奇臭，以鼻异；疾养凔热滑铍轻
重，以形体异说。故喜怒哀乐爱恶欲，以心异”，心有征
知，征知则缘耳而知声可也，缘目而知形可也。然而
征知，必将待天官之当簿其类，然后可也。五官簿之
而不知，心征之而无说，则人莫不然，谓之不知此所
缘而以同异也，然后随而命之，同则同之，异则异之。
单足以喻则单，单不足以喻则兼，单与兼无所相避，
则共，虽共不为害矣。知异实者之异名也，故使异实
者莫不异名也，不可乱也，犹使异实者莫不同名也。
故万物虽众，有时而欲遍举之，故谓之“物。”物也者，大共名也。推而共之，共则有共至于无共然后止。有时
而欲遍举之，故谓之鸟兽。鸟兽也者，大别名也。推而
别之，别则有别，至于无别然后止。名无固宜，约之以
命，约定俗成，谓之“宜”；异于约则谓之不宜。名无固实，
约之以命实，约定俗成，谓之“实名。”名有固善，径易而
不拂，谓之善名。物有同状而异所者，有异状而同所
者，可别也；而为异所者，虽可合，谓之二实；状变而实
无别而为异者，谓之化；有化而无别，谓之一实。此事
之所以稽实定数也，此制名之枢要也。后王之成名，
不可不察也。“见侮不辱”，“圣人不爱己”，杀盗非杀人也，
此惑于用名以乱名者也。验之所以为有名，而观其
熟行，则能禁之矣。山渊平，情欲寡，刍豢不加甘，大钟
不加乐，此惑于用实以乱名者也。验之所缘，无以同
异，而观其熟调，则能禁之矣。《非而谒》楹有牛马非马
也，此惑于用名以乱实者也。验之名约，以其所受，悖
其所辞，则能禁之矣。凡邪说辟言之离正道而擅作
者，无不类于三惑者矣。胡明君知其分而不与辩也？
夫民易一以道，而不可与共故，故明君临之以势，道
之以道，申之以命，章之以论，禁之以刑。故其民之化
道也，如神辩势，恶用矣哉？今圣王没，天下乱，奸言起，
君子无势以临之，无刑以禁之。故辩，说也。实不喻然
后命，命不喻然后期，期不喻然后说，说不喻然后辩。
故期、命、辩说也者，用之大文也，而王业之始也。